Afrikaans: Die artikel toon aan dat die geografiese name kollektief ook die gedagtes en harte van die naamgewers reflekteer wat uiteindelik ’n beeld gee van wat dit beteken om Suid-Afrikaans te wees met ’n gedeelde geskiedenis en kulturele ervarings wat tot die name aanleiding gegee het. Die effek van ’n beleid van transformasie word bespreek met die fokus op die verskil tussen blote verandering en transformasie en die rol daarvan op geografiese name in Suid-Afrika en sy mense. Die beleid van naamsverandering word bespreek vanuit die hoek dat dit ’n aaneenlopende proses is wat dikwels misverstaan word deur sowel beleidmakers as die mense wat daaraan onderwerp word. Deur middel van die onomastiese raamwerk van die etimologiese en assosiatiewe betekenis van plekname word aangetoon dat om Suid-Afrikaans te wees beide gedeelde en gedifferensieerde ervarings insluit en lei tot die slotsom dat daar geen definisie vir ’n Suid-Afrikaanse identiteit is nie, en dat daar nie ’n nasionale identiteit sonder ’n bewustheid van sosiale verskeidenheid en behoeftes kan wees nie.